কবি নজরুল একাধারে অসাম্প্রদায়িক আর সমন্বয়বাদী কবি ছিলেন। তাঁর অসাম্প্রদায়িক চেতনা ওপরে উদ্ধৃত ফুলটির মতোই নিটোল ছিল, যার নিগড়ে ছিল দুইটি সত্তাণ্ডইসলামিক আর বৈদিক। আমার এ নিবন্ধে নজরুল বাংলা ভাষার মাধ্যমে বাঙালির মনে ধর্মের মৌলিক তাড়নার সঙ্গে পরিচিতি বাড়ানোর প্রচেষ্টা সম্পর্কে আলোচনা করব। আমি এটা বলছি না যে নজরুল ধর্ম–প্রচারকের ভূমিকায় নেমেছিলেন, কিন্তু ইসলামী গান, আমপারার তর্জমা এবং অন্যদিকে হিন্দু ধর্মের আজ্ঞানুযায়ী ভক্তিমূলক গান রচনা করার পেছনে তাঁর ধর্মের প্রতি মানুষের মন যেন সঠিক কারণে ধাবিত হয় সেদিকে লক্ষ্য ছিল। মানুষতো কোন কাজ উদ্দেশ্যবিহীন করে না। তবে এ আলোচনায় আমি নজরুলের ভক্তিমূলক গান রচনার বিষয়টি আনব না, কেননা ওগুলো রচনার সঙ্গে বৈদিক ধর্মের ভাষার মধ্যে কোন পার্থক্য ছিল না। অর্থাৎ, হিন্দুদের ধর্মানুযায়ী ভক্তিমূলক গান রচনা করতে নজরুলকে অনুবাদকের ভূমিকায় নামতে হয়নি। তবে নজরুলের অসাম্প্রদায়িক চরিত্র বুঝতে এ তথ্যটাই সহায়ক—যেটি অধ্যাপক র‌্যাচেল ফেল ম্যাকডারমট তাঁর সিংগিং টু দ্য গডেস: পোয়েমস টু কালী এ্যান্ড উমা ফ্রম বেংগল (অক্সফোর্ড ইউনিভার্সিটি প্রেস, ২০০১) গ্রন্থে বলেছেন—যে এই ঘরানার কবিদের মধ্যে নজরুল ইসলামই একমাত্র মুসলমান কবি ছিলেন। কিন্তু আমি নজরুলের ইসলামী গান ও আমপারার তর্জমার প্রসঙ্গ এ জন্য আনছি কারণ নজরুল সঠিকভাবে বুঝতে পেরেছিলেন যে বাংলা ভাষায় ধর্ম পাঠ ও ব্যবহার না করলে বাঙালি মুসলমানেরা অন্ধকারে থেকে যাবে। ঠিক যেমন ষষ্ঠদশ শতকের শুরুর দিকে ইংরেজ মনিষী উইলিয়াম টিনডেল বাইবেল হিব্রু এবং গ্রিক টেক্সট থেকে ইংরেজি ভাষায় অনুবাদ করতে প্রবৃত্ত হোন। তিনি বলেছিলেন, ধর্ম পবিত্রগ্রন্থ অনুযায়ী পালন করতে গেলে যার যার মাতৃভাষায় করতে হবে।